钦定古今图书集成/明伦汇编/官常典/第528卷 > 拜延
## 钦定古今图书集成/明伦汇编/官常典/第528卷 > 拜延

按《元史》本传：“拜延，河西人。父火夺都，以质子从太祖
征河西。太祖立质子军，号秃鲁花，遂以火夺都为秃
鲁花军百户。太宗朝，都元帅纽璘承制以为千户，从
征西川。忽都叛于临洮，世祖命火夺都等以蒙古、汉
军从大军往讨之。火夺都卒，拜延袭。至元九年，制授
征行千户，佩金符。十年，宋师侵成都，四川佥省严忠”
范遣拜延迎击，大败之。又从行省也速带儿攻嘉定，
从行院忽敦取泸、叙，攻重庆，数有战功。十二年，行院
承制以为“东西两川蒙古汉军万户。”总帅汪田哥用
兵忠州，命拜延将兵二千往涪州策应之。宋人伺知田哥回，以舟师顺流而下，邀于清江。拜延引兵驰赴，
擒其部将李春等十七人，取其军资，焚其战舰。十三
年，泸州复叛，行院遣拜延领兵趋泸之珍珠堡，败其
将王世昌，俘掠其民人孳畜，移兵戍暗溪砦。宋合州
兵来援，拜延生擒百馀人，戮之，遂克泸州。行院副使
卜花进兵围重庆，遣拜延将兵游击，获大良平、李立
所遣谍者四人。重庆降，制授宣武将军、蒙古汉军总
管。十九年，从总帅汪田哥入见。升怀远大将军、管军
万户，改赐金虎符。卒。子荅察儿嗣。